open-index/open-wikipedia-markdown huggingface dataset:
Pieni Saarijärvi (Keuruu)

**Pieni Saarijärvi** on matala järvi Keuruun itäisimmässä kolkassa Keski-Suomen maakunnan länsiosassa. Sen pinta-ala on 1,62 hehtaaria. Etäisyys Jyväskylästä on 36 kilometriä länteen ja Keuruun keskustasta 18 kilometriä itään.

## Maantiede
Pienen Saarijärven pituus kaakosta luoteeseen on 190 metriä, leveys lännestä itään on noin 100 metriä. Järveä ympäröi suo, saaria ei ole. Pienen Saarijärven laskuoja virtaa Saarijärveen, joka sijaitsee noin 300 metriä länteen. Noin 150 metriä Pienen Saarijärven pohjoispuolitse kulkee Valtatie 23, jonka pohjoispuolitse kulkee rautatie Keuruulta Jyväskylään.

Pienen Saarijärven vesitilavuus on vain 22&nbsp;600 kuutiometriä, eli 22&nbsp;600&nbsp;000 litraa.

Pieni Saarijärvi (14.527.1.014) kuuluu Pirttijoen valuma-alueeseen (14.527), joka on kolmannen jakovaiheen vesistö Kymijoen päävesistössä (14). Toinen jakovaihe on Iso Rautaveden alue (14.52) ja ensimmäinen jakovaihe on Jämsän reitin valuma-alue (14.5). Pieni Saarijärvi on kolmanneksi pienin Pirttijoen alueen 17:stä vähintään hehtaarin laajuisesta vakavedestä. Sitä pienempiä ovat Karhulammi ja Napisevanlampi. Pirttijoen alueesta valtaosa sijaitsee Petäjävedellä, luoteisosa sijaitsee Keuruulla ja lounaisosa Jämsässä.

## Lähteet
Štš-319

**Štš-319** () oli Neuvostoliiton laivaston Štšuka-luokan sukellusvene.

## Valmistus

Alus tilattiin Leningradista Martin telakalta, missä köli laskettiin 31. joulukuuta 1934. Alus laskettiin vesille 15. helmikuuta 1936 ja otettiin palvelukseen 29. marraskuuta.

## Palvelus
Saksan hyökätessä Neuvostoliittoon alus oli N. E. Eihbaumin komentamassa erillisessä koulutusdivisioonassa Tallinnassa päällikkönään komentajakapteeni N. S. Agašin, mutta se oli huollettavana telakalla. Alus lähti 3. heinäkuuta 1941 Leningradiin, jonne se saapui seuraavana päivänä. Alus siirrettiin 3.-4. elokuuta edelleen Ust-Lugaan, mistä se palasi 18. elokuuta Kronstadtiin.

Alus lähti 20. syyskuuta Kronstadtista ensimmäiselle sotaretkelleen toiminta-alueenaan Liepājan edusta. Alus kuitenkin katosi matkalla jäljettömiin. Hylky löydettiin 2012 Polangenin majakan länsipuolelta 43 metrin syvyydestä.

## Lähteet
*
* 
*
*

### Viitteet
Pocketbook

**Pocketbook** on sähköisiä lukulaitteita valmistava yritys. Samalla tuotenimellä myytävät laitteet perustuvat E Ink -sähköiseen paperiin. Yritys on perustettu 2007 ja sen kotipaikka oli 2021 Luganossa Sveitsissä.

Uusimpia malleja ovat Basic 4, Touch Lux 5 ja Color vuodelta 2020 sekä Inkpad Color (2021).

### Basic 4:n tekniset ominaisuudet

Laitteessa ei ole kosketusnäyttöä, eikä näyttö ole valaistu. Vuonna 2021 Basic 4 oli Suomessa myynnissä alkaen 87 euron hintaan.

## Lähteet
Limburg an der Lahn

**Limburg an der Lahn** on kaupunki Limburg-Weilburgin piirikunnassa Hessenin osavaltiossa läntisessä Saksassa. Limburgin keskiaikainen vanhakaupunki muodostaa eheän kokonaisuuden, johon kuuluu muun muassa Limburgin tuomiokirkko.

## Maantiede
Limburg an der Lahn sijaitsee Hessenin länsiosassa ja rajoittuu lännessä Rheinland-Pfalzin osavaltioon. Kaupungin halki virtaa Reinin sivujoki Lahn. Limburgin etäisyys Frankfurt am Mainista on 55 kilometriä luoteeseen, maanteitse etäisyys on 75 kilometriä.

Limburgiin kuuluu eksklaavina Staffelin kaupunginosa puolisen kilometriä muusta kaupungin alueesta länteen. Staffel liitettiin Limburgiin 1974. Niin ikään 1970-luvulla Limburgiin liitettiin maalaiskunnat Ahlbach, Dietkirchen, Eschhofen, Lindenholzhausen, Linter ja Offheim. Yli puolet Limburg an der Lahnin asukkaista asuu Limburgin kantakaupungissa. Lounaassa Limburg on kasvanut yhteen Diezin kaupungin kanssa, Limburg ja Diez muodostavat kaksoiskaupungin (Doppelzentrum).

## Historia
Varhaisin asiakirjamaininta Limburgista on vuodelta 910 muodossa Lintpurc. Paikalla sijainneen linnoituksen historia ulottunee merovingiaikaan. Vuoden 910 asiakirjassa keisari Arnulfin poika Ludvig Lapsi myönsi kreivi Konrad Kurzboldille alueita, joille Konrad rakennutti kirkon. Nykyisen vanhankaupungin ydin alkoi muodostua. Sen ympärille rakennettiin muuri ja 1200-luvun alussa asutuskeskus oli kehittynyt kaupungiksi. 1300-luvulla Limburg taantui ruton, tulipalon ja ennen kaikkea alueruhtinaiden nousun takia. Vuonna 1624 Limburg päätyi osaksi Trierin vaaliruhtinaskuntaa. Kaupungin uusi nousu alkoi vasta 1800-luvulla, se liitettiin rautatieverkkoon 1862 ja kohotettiin piirikaupungiksi 1886. Toisen maailmansodan jälkeen Limburg oli osa Yhdysvaltain miehitysvyöhykettä.

Limburgin huomattavia rakennuksia ovat myöhäisromaaninen Limburgin tuomiokirkko Limburger Dom, joka vihittiin 1235, ja Burg Limburg, jonka historia ulottuu 800-luvulle.

## Talous ja liikenne
Limburg sijaitsee Reinin–Mainin metropolialueen luoteisreunalla, ja kaupunkiin on hyvät liikenneyhteydet. Vuonna 2002 avattu rautatieasema Limburg Süd sijaitsee Köln–Frankfurt-suurnopeusradan varrella. Keskustan rautatieasema, Bahnhof Limburg, sijaitsee Main-Lahn-radan ja Lahninlaaksonradan (Lahntalbahn) risteyksessä. Limburgin halki kulkee moottoritie BAB 3.

Limburgin talousmaantieteellinen sijainti on houkutellut paikkakunnalle yrityksiä. Kaupungissa on lukuisia oppilaitoksia ja korkeatasoinen sairaala.

## Lähteet

## Aiheesta muualla
*Limburg an der Lahn, Hessen, Saksa — Sunrise, Sunset and Daylength
Tarlataani

**Tarlataani** (, ) on harva harsomainen ja ohut palttinasidoksinen puuvillakangas. Se on kovitettu liisterillä (tärkillä), joka ei kestä pesua. Joskus sen kuteeseen lisätään metallilankoja. Tarlataania on käytetty lampunvarjostimiin, hyönteisverkoihin, karnevaaliasuihin, näyttämöasuihin ja naisten tanssiaispukuihin.

## Lähteet
Štš-317

**Štš-317** () oli Neuvostoliiton laivaston Štšuka-luokan sukellusvene.

## Valmistus

Alus tilattiin Leningradista Martin telakalta, missä köli laskettiin 23. heinäkuuta 1934. Alus laskettiin vesille 24. syyskuuta 1935 ja otettiin palvelukseen 29. syyskuuta 1936.

## Palvelus
Saksan hyökätessä Neuvostoliittoon alus oli N. E. Eihbaumin komentamassa erillisessä koulutusdivisioonassa Tallinnassa päällikkönään komentajakapteeni A. G. Andronov. Alus lähti 3. heinäkuuta 1941 Tallinnasta Leningradiin, jonne se saapui seuraavana päivänä. Alus jatkoi 27. elokuuta matkaansa Kronstadtiin, mistä se lähti seuraavana päivänä ensimmäiselle sotaretkelleen Tytärsaaren ja Pien-Tytärsaaren väliselle alueelle. Aluksen tehtävänä oli vartioida, ettei Saksan laivasto pystyisi yllättämään satamassa olevaa Neuvostoliiton laivastoa. Hyökkäysuhan mentyä ohi alus palasi 16. lokakuuta Kronstadtiin.

Alus lähti 2. marraskuuta Kronstadtista ja saapui seuraavana päivänä Suursaaren edustalle, missä se laskeutui pohjaan odottamaan saattajakseen Hankoon matkaavaa saattuetta. Saattueen saapuessa muutamaa tuntia myöhemmin sukellusvene nousi pintaan, jolloin vartiovene hyökkäsi aluksen kimppuun ampuen tykillään ja heittäen syvyyspommeja. Sukellusvene pakeni, mutta ajoi karille. Alus lähti 5. marraskuuta paluumatkalle ja saapui seuraavana päivänä Kronstadtiin, mistä se siirrettiin 7. marraskuuta Leningradiin telakalle.

Alus upotettiin 14. heinäkuuta 1942.

## Lähteet
*
* 
*
*

### Viitteet
Louise Adélaïde Desnos

**Louise Adélaïde Desnos** tunnettu myös nimellä **Louise Desnos** syntyjään **Robin** (25. elokuuta 1807 Pariisi - 9. syyskuuta 1878 Abbeville) oli ranskalainen taidemaalari. Desnos keskittyi tuotannossan muotokuviin ja historiamaalaukseen. 
## Teoksia

File:Portrait of Louise-Marie-Jeanne Hersent, née Mauduit, by Louise Desnos.jpg|Louise-Marie-Jeanne Hersentin muotokuva, maalattu vuonna 1835.
File:Desnos (née Robin) - Pomponne de Bellièvre, Chancelier de France (1529-1607).jpg|Pomponne de Bellièvren muotokuva, maalattu vuonna 1835.
File:Louis philippe 1835 par desnos.jpeg|Ludvig  Filip I, ranskalaisten kuningas. Maalattu vuonna 1838.
File:Louise Adélaïde Desnos, née Robin (1807-1870) - Baron Romeuf.jpg|Jean Louis Romeufin muotokuva maalattu vuonna 1843.
File:Lucien Petipa portrait.jpg|Lucien Petipan muotokuva, maalattu vuonna 1849.


## Lähteet

## Aiheesta muualla
* http://www.artnet.com/artists/louise-adelaide-desnos/
* http://www.askart.com/artist/Louise_Adelaide_Desnos/11097253/Louise_Adelaide_Desnos.aspx
Rosmariiniöljy

**Rosmariiniöljy** () on eteeristä öljyä, jota erotetaan rosmariinin lehdistä ja kukkivista versoista vesihöyrytislauksen avulla. Ainetta on kasvin lehdissä ja kukissa noin yksi prosentti massasta. Se on miltei väritöntä nestettä, joka tuoksuu kamferille, ja jonka tiheys on 0,90–0,92 kg/dm3. Rosmariiniöljy sisältää borneolia, eukalyptolia, kamfeenia, kamferia, karyofylleeniä ja pineeniä. Aine on vähäisessä määrin antiseptistä ja sen pääasiallinen käyttäjä on hajuvesiteollisuus.

## Lähde
Kamlotti

**Kamlotti** ( < ) on kaksiniitinen, ohut ja tiivis kangas, jota alkuaan valmistettiin angoravuohen villasta.

*Kampalankakamlotti* on sileä kangastyyppi, jossa on kaksinkertainen loimi ja yksinkertainen kude. *Silkkikamlotti* on kangasta, jonka loimilangat on kerrattu löyhäkierteiseksi kahdesta erivärisestä säikeestä ja kude on yksinkertainen, mutta erivärinen kuin loimi. Silkkikamlottia on aiemmin käytetty naisten päällystakkeihin.

## Lähteet
Tarteletti

**Tarteletti** (, pieni piiras) on pieni voi- tai murotaikinaleivonnainen. Taikinapohja muotoillaan vuokaan ja täytetään esimerkiksi kypsentämättömällä riisillä tai kuivatuilla herneillä, jotta kuppimainen muoto säilyy. Paiston jälkeen täytteet poistetaan ja kuoreen lisätään lopullinen täyte, joka voi olla makea tai suolainen. Täytteeksi sopii esimerkiksi muhennos, hedelmät tai hyytelö. Tarteletti voidaan täytteestä riippuen tarjota lämpimänä alkupalana, makeana jälkiruokana tai kahvileipänä.

## Lähteet
Murotaikina

**Murotaikina** on murea taikinatyyppi, jossa on runsaasti rasvaa. Se koostuu vehnäjauhoista, 
mahdollisista muista jauhoista tai leseistä, rasvasta (esimerkiksi voista tai margariinista), leivinjauheesta ja joskus sekaan laitetaan nestettä. Makeita leivonnaisia tehtäessä taikinaan lisätään sokeria ja kananmunia, suolaisiin leivonnaisiin sopii esimerkiksi juustoraaste tai perunasosejauhe. Murotaikinan maustamiseen voi käyttää muun muassa kaakaojauhetta, kuivattuja hedelmiä, pähkinöitä, sitruunamehua, suklaata, vanilliinisokeria tai yrttejä. Jauhot ja rasva nypitään sekaisin, lisätään muut ainekset ja sekoitetaan kevyesti, mutta ei vaivata liikaa jotta taikina ei menetä mureuttaan. Taikinaa pidetään jääkaapissa tunti ennen käyttöönottoa. Murotaikinaa voi käyttää kakkujen, leivosten, piiraiden, pikkuleipien, paistosten ja torttujen tekemiseen.

## Lähteet
Lennart Larsson (hiihtäjä)

**Lennart Nils Olov Larsson** (7. helmikuuta 1930 Granbergsträsk, Skellefteå – 26. maaliskuuta 2021 Skellefteå) oli ruotsalainen maastohiihtäjä, olympiamitalisti ja maailmanmestari.

Larsson voitti Ruotsin 4×10 kilometrin viestin joukkueissa olympiapronssia Neuvostoliiton ja Suomen takana Cortina d’Ampezzossa 1956 ja maailmanmestaruuden Lahdessa 1958. Cortinassa hän sijoittui lisäksi 15 ja 30 kilometrillä kahdeksanneksi, ja toisissa olympiakisoissaan, Squaw Valleyssä 1960, hän sijoittui 50 kilometrillä ja viestissä neljänneksi sekä 30 kilometrillä viidenneksi. Larsson kuoli Skellefteåssa 91-vuotiaana 26. maaliskuuta 2021.

## Lähteet
* 
* Profiili Ruotsin olympiakomitea 

### Viitteet

## Aiheesta muualla
*
Helge Berghell

**Helge Hugo Trygve Berghell** (2. joulukuuta 1906 Helsinki – 8. syyskuuta 1995 Helsinki) oli suomalainen juristi, vuorineuvos  ja Strömberg-yhtiön toimitusjohtaja kolmella eri vuosikymmenellä.

Berghellin vanhemmat olivat valtiongeologi Hugo Berghell ja Mimmi Knaapi ja puolisot 1933–1952 Brita Sofia Thurman ja vuodesta 1953 Margaretha Österman. Berghell tuli ylioppilaaksi 1926 ja suoritti ylemmän oikeustutkinnon 1933, varatuomarin arvon hän sai 1936. Hän työskenteli ensin virkamiehenä Uudenmaan läänin lääninhallituksen palveluksessa, mutta tuli jo 1937 Suomen Puunjalostusteollisuuden Keskusliiton palvelukseen. Vuodesta 1940 hän oli G. A. Serlachius -yhtiön pääjuristi ja sodan jälkeen STK:n varatoimitusjohtaja, vuodesta 1946 pääjuristi Wärtsilä-yhtymässä ja yhtymän johtokunnan jäsen 1951. Hänellä oli toisaalta samaan aikaan myös työnantajajärjestöjen merkittäviä luottamustehtäviä. Strömbergin varatoimitusjohtajaksi Berghell tuli 1957 ja toimitusjohtajaksi 1958. Yhtiö kehittyi ja menestyi hänen johdollaan hyvin, eläkkeelle Berghell jäi vasta 1972. Sekä talvisotaan että jatkosotaan osallistunut Berghell oli sotilasarvoltaan reservin kapteeni.

## Lähteet
Lennart Larsson

**Lennart Larsson** -nimisiä henkilöitä ovat:

* Lennart Larsson, ruotsalainen jalkapalloilija
* Lennart Larsson, ruotsalainen maastohiihtäjä ja olympiamitalisti
Štš-320

**Štš-320** () oli Neuvostoliiton laivaston Štšuka-luokan sukellusvene.

## Valmistus

Alus tilattiin Leningradista Martin telakalta, missä köli laskettiin 31. joulukuuta 1934. Alus laskettiin vesille 12. helmikuuta 1936 ja otettiin palvelukseen 29. marraskuuta.

## Palvelus
Saksan hyökätessä Neuvostoliittoon alus oli N. E. Eihbaumin komentamassa erillisessä koulutusdivisioonassa Tallinnassa päällikkönään komentajakapteeni I. M. Višnevski, mutta se oli huollettavana telakalla. Alus lähti 3. heinäkuuta 1941 Leningradiin, jonne se saapui seuraavana päivänä. Alus siirrettiin 3.-4. elokuuta edelleen Ust-Lugaan, mistä se palasi 18. elokuuta Kronstadtiin.

Alus lähti 20. syyskuuta Kronstadtista ensimmäiselle sotaretkelleen Danziginlahden pohjoisosaan, jonne se saapui 25. syyskuuta. Alus laukaisi seuraavana päivänä kaksi torpedoa maalinaan kaksi rahtilaivaa. Torpedon kuultiin räjähtävän kohteessa. Alukseen tuli sähkövika, joka lukitsi syvyysperäsimen. Alus painui pohjaan, jolloin akut alkoivat vuotaa ja hyrräkompassi sekosi. Vika saatiin kuitenkin korjattua.

Alus laukaisi 1. lokakuuta tuloksetta torpedon yksin kulkeneeseen rahtialukseen. Alus lähti seuraavana päivän tarkkaa paikanmääritystä varten Hoburgin majakalle lähelle, jonne se saapui 3. lokakuuta. Paikanmäärityksen jälkeen alus palasi toiminta-alueelleen, missä tähystäjä havaitsi 5.-8. lokakuuta akselivaltojen aluksia. Alus ei kuitenkaan erinäisten syiden vuoksi hyökännyt. Alus lähti paluumatkalle 22. lokakuuta ja saapui Kronstadtiin 25. lokakuuta. Alus siirrettiin 25.-26. lokakuuta edelleen Leningradiin, missä se siirrettiin telakalle huollettavaksi.

## Lähteet
*
* 
*
*

### Viitteet
Auttijärvi

**Auttijärvi** on pitkänomainen, kapea ja paikoin jyrkkärantainen järvi Rovaniemen ja Posion rajalla Lapin maakunnan eteläosassa. Sen pinta-ala on 2,03 neliökilometriä ja tilavuus 27,6 kuutiohehtometriä. Etäisyys Rovaniemen keskustasta on 72 kilometriä itäkaakkoon.

## Maantiede
Auttijärven pituus kaakosta luoteeseen on noin kuusi kilometriä, leveys lounaasta koilliseen on 300–500 metriä. Saaria ei ole. Auttijärvi on kaakkoisinta ja luoteisinta osaansa lukuun ottamatta varsin syvä. Syvin kohta, 33 metriä, sijaitsee altaan kaakkoisosassa. Auttijärven pinta-ala 15 metrin syvyydessä on 103 hehtaaria.
Auttijärven rannat ovat varsin jyrkät, etenkin järven eteläpuoliskolla. Palovaara kohoaa 200 metriä merenpinnan yläpuolelle ja Karjalanvaara järven länsipuolella 220 metriä mpy. Rantaviiva on metsämaata, ja järven lähistöllä on myös maatalousalueita. Auttin kylä sijaitsee kuutisen kilometriä luoteeseen.

Auttijärveen laskee Korojoki kaakosta ja Palojoki koillisesta, lisäksi järveen virtaa useita vähäisiä laskuojia lounaasta ja koillisesta. Auttijärven luusua sijaitsee altaan pohjoiskolkassa, josta alkaa kohti Auttin kylää virtaava Auttijoki. Autti-pohjaista nimistöä on järven ympäristössä runsaasti: järven kaakkoispuolella sijaitsee Auttijärvenkangas, Auttijoessa on Auttiköngäs ja Auttilampi ja Auttin kylässä sijaitsee Auttijyrhämä-niminen vesialue.

Auttijärven vesitilavuus on 27&nbsp;586&nbsp;000 kuutiometriä.

Auttijärvi (65.262.1.001) kuuluu Auttijärven alueeseen (65.262), joka on kolmannen jakovaiheen vesistö Kemijoen vesistössä (65). Toinen jakovaihe on Auttijoen valuma-alue (65.26) ja ensimmäinen jakovaihe Keski-Kemijoen alue (65.2). Auttijärvi on laajin Auttijärven alueen viidestä vähintään hehtaarin laajuisesta vakavedestä. Neljä muuta järveä ovat vailla virallista nimeä.

## Lähteet
Ylinen (Joensuu)

**Ylinen** on järvi Joensuun ja Kontiolahden rajalla Pohjois-Karjalassa. Sen pinta-ala on 3,7 neliökilometriä ja tilavuus 44 kuutiohehtometriä. Etäisyys Joensuun keskustasta on 22 kilometriä itään.

## Maantiede
Ylisen pituus kaakosta luoteeseen on noin 5,5 kilometriä, leveys vaihtelee puolen kilometrin molemmin puolin. Järven keskiosasta työntyy kaakkoon noin 800 metriä pitkä Hiidenlahti. Ylisen luoteisosassa Kontiolahden alueella sijaitsee pieni Päntönsaari. Ylisen eteläosassa on noin 15 hehtaaria laaja 30–35 metriä syvä alue. Järven keskiosassa on 28-metrinen syvänne. Useissa kohdin kolmen metrin syvyyskäyrä hipoo rantaviivaa. Hiidenlahti ja järven luoteisosa ovat matalia. Ylisen vesitilavuus on 44&nbsp;300&nbsp;000 kuutiometriä.

Ylisen rannat ovat pientalojen ja peltotilkkujen täplittämää metsämaata. Kaakkoisen rannan Hiidenvaara kohoaa noin 200 metriä merenpinnan yläpuolelle eli noin 80 metriä Ylisen pinnan yläpuolelle. Ylisen länsipuolella sijaitsee Kannellampi, järvien välissä sijaitsevan Kannelvaaran korkeustaso on noin 180 metriä mpy.

Yliseen virtaa Havukanpuro luoteesta Havukkalammelta (123,5 metriä mpy) ja Lopotinpuro idästä Saarilammelta (127,6 metriä mpy). Myös muilta lähistön pieniltä järviltä virtaa laskuojia Yliseen. Järven luusua sijaitsee altaan kaakkoisosassa, josta lähtee Kissapuro Keskijärveen (117,3 metriä mpy), joka sijaitsee noin kaksi kilometriä kaakkoon.

Ylinen (01.034.1.001) kuuluu Ylisen valuma-alueeseen (01.034), joka on kolmannen jakovaiheen vesistö Jänisjoen vesistöalueella (01). Toinen jakovaihe on Haarajoen alue (01.03). Ylinen on laajin Ylisen alueen kymmenestä vähintään hehtaarin laajuisesta vakavedestä.

Ylisen ympäristössä sijaitsee lukuisia järviä, kuten Kannellampi lännessä, Löytöjärvi kaakossa ja Uramo koillisessa.

## Lähteet
Bad Camberg

**Bad Camberg** on kaupunki Limburg-Weilburgin piirikunnassa Hessenin osavaltiossa läntisessä Saksassa. Se on Goldener Grund -laakson aluekeskus.

## Maantiede

Bad Camberg sijaitsee Taunus-vuorten pohjoisrinteellä Hessenin länsiosassa 35 kilometriä Frankfurt am Mainista luoteeseen ja 25 kilometriä Wiesbadenista pohjoiseen.

Nykyinen Bad Cambergin kunta syntyi 1970-luvun mittavien kuntaliitosten seurauksena. Cambergiin liitettiin 1. heinäkuuta 1974 maalaiskunnat Dombach, Erbach, Oberselters, Schwickershausen ja Würges.

## Historia
Varhaisin asiakirjamaininta Bad Cambergista on vuodelta 1000 muodossa Cagenberg. Alueelta on tosin löydetty todisteita jo kivikautisesta asutuksesta. Rudolf I Habsburgilainen myönsi paikkakunnalle kaupunkioikeudet 27. elokuuta 1281. Seuraavan vuosisadan aikana Diezin kreivit rakennuttivat Cambergin ympärille muurin, johon kuului kolmetoista tornia. Camberg oli uuden ajan taitteesta aina 1800-luvulle Nassaun suvun ja Trierin vaaliruhtinaskunnan yhteishallintoaluetta. Sen jälkeen se kuului Nassaun herttuakuntaan ja vuodesta 1866 Preussiin. Camberg liitettiin uuteen Hessenin osavaltioon 1945, ja vuonna 1981 se sai oikeuden käyttää Bad-etuliitettä.

Bad Cambergin kaupunginosilla on omat historiansa, esimerkiksi Erbach ja Würges mainitaan jo vuonna 768 Lorschin koodeksissa.

Bad Cambergin tunnusmerkki on Kreuzkapelle (1725), joka sijaitsee keskustan itäpuolella.

## Talous ja liikenne
Bad Cambergissa on tyypilliset paikalliskeskuksen palvelut yleislääkäreineen, apteekkeineen ja peruskouluineen. Bad Cambergin rautatieasema, Bahnhof Bad Camberg, avattiin 1876. Se sijaitsee Main-Lahn-radan varrella 49,3 kilometriä Frankfurt am Mainin päärautatieasemalta. Asema kuuluu luokkaan 5 (Klasse 5). Bad Cambergin länsiosan halki kulkee moottoritie BAB 3. Kaupungin keskustan kautta kulkee alemman luokan maantie Bundesstraße 8.

## Lähteet

## Aiheesta muualla
*Bad Camberg, Hessen, Saksa — Sunrise, Sunset and Daylength
Iso-Rummukka

**Iso-Rummukka** on järvi Heinäveden länsiosassa Pohjois-Karjalassa. Sen pinta-ala on 2,7 neliökilometriä. Etäisyys Joensuusta on 71 kilometriä länsilounaaseen.

## Maantiede
Iso-Rummukka jakautuu läntiseen ja itäiseen altaaseen. Läntinen allas on kaakkois–luoteissuuntaisesti pitkä, itäinen allas puolestaan lounais–koillissuuntaisesti pitkä. Läntisestä altaasta työntyy itään Kalliolahti. Itäinen allas jakautuu koillisosastaan Valkamalahteen ja Hiisilahteen. Altaan eteläosasta kaakkoon työntyy pitkä ja kapea Saunalahti. Iso-Rummukan mutkaisen rantaviivan pituus on 20&nbsp;933,2 metriä. Järven itäinen allas on läntistä allasta syvempi, syvin kohta sijaitsee itäisen altaan keskivaiheilla.

Iso-Rummukassa on kahdeksan pientä saarta. Niiden yhteispinta-ala on 0,27 hehtaaria ja ne sijaitsevat pääosin järven luoteisosassa. Iso-Rummukan pohjoisrannalla sijaitsee Rummukkalan kylä peltoaukeineen, järven metsäinen itäranta kohoaa noin 160 metriä merenpinnan yläpuolelle eli 70 metriä järven pinnan yläpuolelle.

Iso-Rummukan luusua sijaitsee Kalliolahden koillisrannalla, josta lähtee noin puolentoista kilometrin mittainen Myllyjoki luoteeseen Pieni-Rummukkaan (86,7 metriä mpy).

Iso-Rummukan vesitilavuus on 10&nbsp;846&nbsp;000 kuutiometriä.

Iso-Rummukka (04.278.1.007) kuuluu Vaahtovanjoen valuma-alueeseen (04.278), joka on kolmannen jakovaiheen vesistö Vuoksen vesistössä (04). Toinen jakovaihe on Kallaveden alaosan alue (04.27) ja ensimmäinen jakovaihe Haukiveden-Kallaveden alue (04.2). Vaahtovanjoen valuma-alueella on noin 50 vähintään hehtaarin laajuista vakavettä, joista Iso-Rummukka, Haapanen ja Kypärä-Levänen ovat laajimmat.

## Lähteet
Vilhelm Herold

**Vilhelm Herold** (19. maaliskuuta 1865 Hasle, Bornholm – 15. joulukuuta 1937 Kööpenhamina) oli tanskalainen oopperalaulaja, äänialaltaan tenori.

Herold opiskeli Tanskassa ja Pariisissa. Hän teki debyyttinsä Tanskan kuninkaallisessa teatterissa Faustin roolissa helmikuussa 1893. Myöhemmin samana vuonna hän esiintyi Chicagon maailmannäyttelyssä. Herold lauloi Ruotsin kuninkaallisessa oopperassa vuosina 1901–1903 ja 1907–1909. Hän teki Covent Garden -debyyttinsä Lohengrinin roolissa vuonna 1904; tästä tuli hänen tunnetuin roolinsa. Hänen muihin rooleihinsa kuuluivat Canio, Walther ja Romeo. Herold palasi Covent Gardeniin vuonna 1907. Hän lauloi myös Berliinissä, Dresdenissä sekä muissa Saksan kaupungeissa ja sai Kammersängerin arvon vuonna 1901.

Herold jatkoi laulu-uraansa Kööpenhaminassa, kunnes jäi eläkkeelle vuonna 1915. Hän johti Tanskan kuninkaallista oopperaa vuosina 1922–1924. Hän myös opetti muiden muassa Lauritz Melchioria. Herold teki levytyksiä 42:ssa erillisessä sessiossa.

## Lähteet
Thomas Nicholls

**Thomas G. ”Tommy” Nicholls** (12. lokakuuta 1931 South Elmsall – 31. heinäkuuta 2021 Telford) oli brittiläinen nyrkkeilijä, olympiamitalisti ja Euroopan mestari.

Nicholls voitti 57 kilogramman painoluokassa olympiahopeaa Melbournessa 1956 ja Englantia edustaen Euroopan mestaruuden Länsi-Berliinissä 1955. Nicholls kilpaili myös Helsingin kesäolympialaisissa 1952 missä koki avausottelussaan tappion lopulta olympiakultaa voittaneelle Suomen Pentti Hämäläiselle. Melbournen kesäolympialaisissa Nicholls voitti Hämäläisen välieräottelussa mutta hävisi loppuottelun Neuvostoliiton Vladimir Safronoville. Myös Länsi-Berliinin EM-kilpailuissa Nicholls voitti matkallaan mestaruuteen Hämäläisen välierässä. Nicholls kuoli telfordilaisessa hoitokodissa 89-vuotiaana 31. heinäkuuta 2021.

## Lähteet
* 

### Viitteet

## Aiheesta muualla
*
Lauda Europe

**Lauda Europe**  on maltalainen lentoyhtiö, joka vuokraa koneitaan wet lease -sopimuksilla ja tarjoaa tilauslentoja. Sen kotipaikka on Pietà.

Lauda Europe on Ryanairin tytäryhtiö, ja sen pääasiallinen tarkoitus on lentää emoyhtiönsä lentoja wet lease -sopimuksella. Yhtiö perustettiin vuonna 2020, kun Ryanair lakkautti itävaltalaisen tytäryhtiönsä Laudan ja siirsi sen toiminnot Lauda Europelle.

## Laivasto

Maaliskuussa 2023 Lauda Europen laivastoon kuului 29 Airbus A320-200 -konetta, joiden keski-ikä oli 15,9 vuotta.

## Lähteet
Datsan Gunzetšoinei

**Datsan Gunzetšoinei** (; ) on Pietarissa sijaitseva buddhalainen temppeli. Se noudattaa tiibetinbuddhalaista geluk-koulukunnan oppia. Temppeli on maailman pohjoisin buddhalainen temppeli.

## Historia
Buddhalaiset saivat keisari Nikolai II:lta luvan temppelin rakentamiseen vuonna 1909. Rakennustyöt saatiin loppuun vuonna 1915 ja siihen saatiin 13. dalai-laman sekä burjaattien laman Agvan Doržievin siunaus. He, sekä yksittäiset uskovaiset, vastasivat myös temppelihankkeen rahoituksesta.. Rakennuksen suunnittelua varten perustettiin erityinen komitea, joka koostui orientalisteista.

Säännöllinen toiminta lopetettiin vuonna 1916, kun munkit lähtivät Petrogradista. Venäjän sisällissodan aikana vuonna 1919 temppelin esineistö ryöstettiin ja sen kirjasto tuhottiin.

Vuonna 1933 temppelissä pidettiin viimeinen seremonia vastikään kuolleen 13. dalai-laman muistolle. Se jäi temppelin viimeiseksi julkiseksi seremoniaksi. Neljä vuotta myöhemmin temppeli lakkautettiin, kun munkit pidätettiin ja lähetettiin Siperiaan. Temppelin perustajiin kuulunut Doržiev pakeni Pietarista samana vuonna. Rakennuksesta tuli ammattiyhdistyksen hallinnoima urheiluhalli..

1960-luvulla Leningradin kaupunki antoi temppelin Neuvostoliiton tiedeakatemian käyttöön, minkä johdosta sinne muutti orientalismi-instituutti. Tilat eivät kuitenkaan vastanneet suunniteltua käyttötarkoitusta, joten niihin muutti eläintieteellinen instituutti, joka käytti sitä morfologisena museona. Vuonna 1968 Neuvostoliitto otti rakennuksen suojelukseensa sen arkkitehtuurisen arvon takia..

## Nykyään
Temppeli on listattu Venäjän liittovaltion kulttuurihistorialliseksi kohteeksi.

Temppeli suljettiin koronaviruspandemian vuoksi maaliskuussa 2020 ja toiminta siirrettiin nettiin.

## Galleria

Tiedosto:The Prime Minister, Shri Narendra Modi presents over 100 volumes of Urga Kanjur to Jampa Donor, Buda Balzheivich Badmayev, Head Priest, Datsan Gunzechoinei Buddhist Temple, in St. Petersburg, Russia on June 02, 2017.jpg|Intian pääministeri Narendra Modi vierailulla temppelissä vuonna 2017.
Tiedosto:Dazan House.jpg|Temppelin munkeille ja vieraille tarkoitettu asuinrakennus
Tiedosto:410. Санкт-Петербург. Буддийский храм.jpg|Temppelin pääovi kuvattuna vuonna 2013
Tiedosto:Datsan Gunzechoinei Face.jpg|Julkisivu vuonna 2016
Tiedosto:Садик Буддийского храма.jpg|Rukouspyöriä sisäpihalla


## Lähteet

## Aiheesta muualla

* Temppelin kotisivut
* Temppelin YouTube-kanava
Emilie Ulrich

**Emilie Ulrich** (21. joulukuuta 1866 Juellinge – 18. heinäkuuta 1926 Kööpenhamina) oli tanskalainen oopperalaulaja, äänialaltaan sopraano.

Ulrichin äidinisä oli tenori Christian Faaborg. Ulrich aloitti 15-vuotiaana opiskelun Sophie Kellerin johdolla ja opiskeli myös Leipzigissa. Hän teki debyyttinsä Cæciliaforeningenin konsertissa. Tanskan kuninkaallisessa teatterissa Ulrich sai draamakoulutusta Emil Poulsenilta ja Peter Jerndorffilta. Hän esiintyi siellä ensimmäisen kerran vuonna 1894 Margrethen roolissa Arrigo Boiton oopperassa *[[Mefistofele]]*. Seuraavat 24 vuotta hän lauloi Kuninkaallisessa teatterissa. Ulrichin ohjelmistoon kuului muun muassa Richard Wagnerin rooleja. Tanskalaisesta ohjelmistosta hän tulkitsi esimerkiksi Aasen roolin Peter Heisen teoksessa *[[Drot og marsk]]* ja Mikalin roolin Carl Nielsenin teoksessa *[[Saul og David]]*. 

Ulrich muodosti 1900-luvun alussa Vilhelm Heroldin ja Helge Nissenin kanssa suositun kolmikon, joka tuotti menestystä Tanskan kuninkaalliselle teatterille. Hän oli ensimmäinen Mimin roolin (*[[La bohème]]*, Giacomo Puccini) tulkinnut tanskalainen. Ulrich teki gramofoniäänityksiä muun muassa duetoista Vilhelm Heroldin kanssa. Hän sai kuninkaallisen kamarilaulajan arvon vuonna 1906 ja Ingenio et arti -mitalin vuonna 1917.

## Lähteet
Cityboy

**Cityboy** oli vuosina 1983–1988 toiminut Polarvox-levy-yhtiön alamerkki, jonka toiminnasta vastasivat Leena Juuranto ja Lido Salonen. Cityboy tunnettiin erityisesti Smack-yhtyeen julkaisijana. Levymerkillä julkaistiin kuuden toimintavuoden aikana kahdeksan pitkäsoittoa ja hieman alle kaksikymmentä singleä. Cityboyn artisteja olivat Smackin lisäksi Buffalo Soldier, Tommi Läntisen Rin Tin Tin, The Parasites, Cinema, Albert Järvinen Band yhdessä Lemmy Kilmisterin kanssa, The New Bandits, 2fun, Himo ja Jivetones. Vaikka Cityboyn toiminta päättyi vuonna 1988, levymerkin logoa käytettiin vielä myöhemmin Papu ja Pojat -yhtyeen äänitteissä.

## Lähteet
Vitaly Janelt

**Vitaly Janelt** (s. 10. toukokuuta 1998 Hampuri) on saksalainen jalkapalloilija, pelipaikaltaan puolustava keskikenttäpelaaja. Hän edustaa Englannin Valioliigassa pelaavaa Brentfordia.

Janelt siirtyi kotikaupungistaan Hampurista RB Leipzigin junioreihin kesällä 2014. Ensimmäiset aikuisten sarjaottelunsa hän pelasi huhti-toukokuussa 2017 ollessaan lainalla 2. Bundesliigan Bochumissa. Kesällä 2018 hän siirtyi Bochumin omistukseen, ja hän pelasi joukkueessa lainakaudet mukaan lukien 53 liigaottelua, joissa hän teki kaksi maalia, helmikuussa 2019 Ingolstadtia ja helmikuussa 2020 Dynamo Dresdenia vastaan.

Janelt siirtyi lokakuussa 2020 Englannin mestaruussarjassa tuolloin pelanneeseen Brentfordiin. Hän pelasi kaudella 2020–2021 mestaruussarjassa 41 ottelua ja teki niissä kolme maalia: marraskuussa Queens Park Rangersia, helmikuun alkupuolella Middlesbrough'ta ja kolme viikkoa myöhemmin Stoke Cityä vastaan. Hän pelasi avauskokoonpanossa joukkueensa kaikki kolme nousukarsintaottelua ja teki 2–1-johtomaalin jälkimmäisessä välieräottelussa Bournemouthia vastaan. Brentford nousi karsinnan voittajana Valioliigaan.

Janelt pelasi ensimmäisen valioliigaottelunsa 13. elokuuta 2021 Arsenalia vastaan. Hän pelasi Brentfordin maalein 2–0 voittamassa ottelussa täydet minuutit. Hän pelasi kaudella 2021–2022 Valioliigassa kaikkiaan 31 ottelua, joista 27 ottelua avauskokoonpanossa, ja teki maalin syyskuussa Liverpoolia ja tammikuussa Southamptonia sekä kaksi maalia huhtikuussa vierasvoitossa Chelseaa vastaan. Kaudella 2022–2023 hän pelasi 35 valioliigaottelua, joissa 24 kertaa avauskokoonpanossa, ja teki maalin elokuussa Evertonia, tapaninpäivänä Tottenhamia ja helmikuussa Crystal Palacea vastaan. Kaudella 2023–2024 hän pelasi kaikki 38 valioliigaottelua ja oli yhtä vaille kaikissa avauskokoonpanossa. Hän teki kauden päätöskierroksella maalin Newcastlea vastaan. Kaudella 2024–2025 hän pelasi Valioliigassa 32 ottelua, joista 27:ssa hän oli avauskokoonpanossa ja teki marraskuussa maalin Fulhamia vastaan.

Janelt on pelannut Saksan alle 15-, alle 17-, alle 19-, alle 20- ja alle 21-vuotiaiden maajoukkueissa. Hän saavutti alle 17-vuotiaiden EM-hopeaa 2015 ja pelasi samana vuonna saman ikäluokan MM-kilpailuissa, joissa hän teki maalin Australiaa ja Argentiinaa vastaan. Hän voitti  alle 21-vuotiaiden Euroopan-mestaruuden 2021 mutta ei kuulunut avauskokoonpanon pelaajiin.

## Lähteet
Llandudno

**Llandudno** () on kaupunki Pohjois-Walesissä Conwyn county borough’n alueella Creuddynin niemimaalla. Se on nimetty suojeluspyhimyksensä pyhän Tudnon mukaan. Llandudno on Walesin tärkein rantalomakohde. Kaupungin luoteispuolella sijaitsevaa kalkkikiviniemeä kutsutaan nimellä Great Orme (). Sen korkein kohta on 207 metriä merenpinnan yläpuolella.

Llandudnon alueella on ollut asutusta kivikaudelta lähtien. Kaupungin suojeluspyhimys pyhä Tudno perusti Creuddynin niemimaalle kirkon 500-luvulla. Keskiajalla alueella sijaitsi kolme asutuskeskusta: Y Cyngreawdr, Yn Wyddfid ja Y Gogarth. Vuonna 1284 kuningas Edvard I antoi Bangorin piispa Anianille Gogarthin kartanon, jonka maat kattoivat kaikki kolme kylää.

Kaupunkia palvelee rautatieasema,  joka on Llandudno Junctionista lähtevän haararadan pohjoinen päätepysäkki. Great Ormen huipulle vie kesäisin auki oleva *Great Orme Tramway*.

## Lähteet
Rico Henry

**Rico Henry** (s. 8. heinäkuuta 1997 Birmingham) on englantilainen jalkapalloilija, pelipaikaltaan vasen laitapuolustaja. Hän edustaa Englannin Valioliigassa pelaavaa Brentfordia.

Henry nousi Englannin ykkösliigassa tuolloin pelanneeseen Walsallin edustusjoukkueeseen joulukuussa 2014. Hän pelasi joukkueessa 46 liigaottelua ja keväällä 2016 kaksi nousukarsintaottelua. Maaleja hän teki kaksi. Lisäksi hän pelasi neljä FA Cupin ja kolme liigacupin ottelua ja teki jälkimmäisissä yhden maalin, joka oli voittomaali mestaruussarjan kärkipään joukkueisiin kuulunutta Brightonia vastaan.

Henry siirtyi elokuussa 2016 mestaruussarjassa tuolloin pelanneeseen Brentfordiin. Ensimmäisellä sarjakaudellaan hän pelasi 12, toisella kahdeksan ja kolmannella 14 liigaottelua ensin olkapäävamman ja sitten polvivamman pidettyä hänet pitkään poissa kentiltä. Ensimmäisen mestaruussarjamaalinsa hän teki tammikuussa 2019 Stokea vastaan. Kaudella 2019–2020 Henry pelasi avauskokoonpanossa joukkueensa kaikki 46 sarjaottelua ja lisäksi kaikki kolme nousukarsintaottelua, joista viimeinen Fulhamia vastaan päättyi tappioon. Kaudella 2020–2021 hän pelasi 30 sarjaottelua ja teki maalin lokakuussa Lutonia vastaan. Nousukarsinnassa hän pelasi vain ensimmäisessä ottelussa eikä ollut kokoonpanossa kahdessa jälkimmäisessä ottelussa, joiden voittojen myötä Brentford nousi Valioliigaan.

Henry pelasi ensimmäisen valioliigaottelunsa 13. elokuuta 2021 Arsenalia vastaan. Hän pelasi Brentfordin maalein 2–0 voittamassa ottelussa täydet minuutit. Hän pelasi ensimmäisellä valioliigakaudellaan 34 ottelua, jotka yhtä lukuun ottamatta avauskokoonpanossa, ja teki maalin marraskuussa peräkkäisissä otteluissa Norwichia ja Newcastlea vastaan sekä toukokuussa Evertonia vastaan. Kaudella 2022–2023 hän pelasi 37 valioliigaottelua, jotka kaikki avauskokoonpanossa. Kaudella 2023–2024 hän pelasi kauden viisi ensimmäistä valioliigaottelua, minkä jälkeen oli polvivamman vuoksi yli 16 kuukautta sivussa. Hän palasi kentille yhden liigaottelun verran tammikuussa 2025. Oltuaan hamstring-vamman vuoksi puolitoista kuukautta sivussa hän pelasi loppukaudella 2024–2025 vielä neljä valioliigaottelua vaihtopelaajana.

Henry on pelannut Englannin alle 19- ja alle 20-vuotiaiden maajoukkueissa.

## Lähteet
Uchiwa-e

**Uchiwa-e** (, kirjaimellisesti ’viuhkakuva’) on japanilainen viuhkaan maalattu tai myöhemmin kiinnitetty kuva. Kädessä pidettävä jäykkä ja ovaalin muotoinen viuhka, joka ei taittunut kokoon tunnetaan nimellä *uchiwa*. Varhaisimmat esimerkit maalatuista viuhkakuvista ovat Kamakura-kaudelta (1185–1333). Tyyli oli erityisen suosittu Rinpa-maalaussuunnassa. 

Edo-kaudella viuhkoihin painettiin puupiirroskuvia kabukinäyttelijöistä ja tunnetuista Yoshiwaran ilotalokaupungiosan kurtisaaneista. Kuvat olivat usein tiukkoja lähikuvia kasvoista. Puupiirroskuva leikattiin irti painoarkilta ja liimattiin viuhkan runkoon. 1800-luvulla yleistyivät maisemakuvat ja kuvat linnuista ja kukista. Edo-kauden viuhkat olivat suosittuja kesähelteiden käyttöesineitä. Niitä on säilynyt vain muutamia, vaikka niitä painettiin tuhansia.

## Lähteet
* 
* 
* 

### Viitteet

## Aiheesta muualla
Frank Onyeka

**Frank Onyeka** (s. 1. tammikuuta 1998) on nigerialainen jalkapalloilija, pelipaikaltaan keskikenttäpelaaja. Hän edustaa Englannin Valioliigassa pelaavaa Brentfordia.

Onyeka siirtyi vuonna 2016 kotimaastaan tanskalaisseura Midtjyllandiin, jonka edustusjoukkueessa hän pelasi ensi kerran kaudella 2017–2018. Joukkue voitti Tanskan liigamestaruuden vuosina 2018 ja 2020, ja jälkimmäisellä kerralla Onyeka kuului vakiokokoonpanoon. Midtjyllandin voittaessa Tanskan cupin vuonna 2019 Onyeka pelasi kolme viimeistä ottelua. Hän pelasi Tanskan Superliigassa kaikkiaan 95 ottelua ja teki niissä 14 maalia.

Onyeka siirtyi heinäkuussa 2021 Englannin Valioliigaan nousseeseen Brentfordiin. Hän pelasi ensimmäisen valioliigaottelunsa 13. elokuuta 2021 Arsenalia vastaan ja oli Brentfordin maalein 2–0 voittamassa ottelussa kentällä 80 minuuttia. Hän pelasi kauden 2021–2022 aikana kaikkiaan 20 valioliigaottelua, joissa hän oli 12 kertaa avauskokoonpanossa. Kaudella 2022–2023 hän pelasi 21 valioliigaottelua, joista kahdeksan ottelua avauskokoonpanossa. Kaudella 2023–2024 hän oli Valioliigassa 11 kertaa avauskokoonpanossa ja tuli 15 kertaa vaihdosta kentälle. Hän teki maalin huhtikuussa Sheffield Unitedia vastaan. Tultuaan kahdessa valioliigaottelussa vaihdosta kentälle elokuussa 2024 hän pelasi loppukauden lainalla FC Augsburgissa, jossa hän pelasi 31 bundesliigaottelua, yhtä vaille kaikki avauskokoonpanossa.

Onyeka pelasi Nigerian maajoukkueessa ensimmäisen kerran lokakuussa 2020 ystävyysottelussa Algeriaa vastaan. Vuonna 2021 hän pelasi kolme MM-karsintaottelua. Vuonna 2022 hän pelasi viisi maaottelua, joista yksi kuului Afrikan-mestaruuskilpailuihin ja kaksi MM-karsintoihin. Vuonna 2023 hän pelasi seitsemän maaottelua, joista kaksi oli MM-karsintoja ja neljä Afrikan-mestaruuskilpailujen karsintoja. Seuraavana vuonna hän pelasi 13 maaottelua. Afrikan-mestaruuskilpailuissa hän pelasi avauskokoonpanossa kaikki hopeaa saavuttaneen Nigerian seitsemän ottelua. Hän pelasi myös neljä Afrikan-mestaruuskilpailujen karsintaottelua. Hän on pelannut elokuun 2025 puoliväliin mennessä kaikkiaan 32 maaottelua, joissa hän on ollut 22 kertaa avauskokoonpanossa.

## Lähteet
David Raya

**David Raya Martín** (s. 15. syyskuuta 1995 Barcelona) on espanjalainen jalkapalloilija, pelipaikaltaan maalivahti. Hän edustaa Englannin Valioliigassa pelaavaa Arsenalia, jossa hän pelasi jo kauden 2023–2024 lainalla saman sarjan Brentfordista. Hän on Euroopan-mestari vuodelta 2024.

## Seurajoukkueura
Raya siirtyi kotimaastaan englantilaisseura Blackburn Roversin junioreihin vuonna 2012. Hän pelasi seuran edustusjoukkueessa 45 Englannin Ykkösliigan sekä 53 Englannin mestaruussarjan ottelua, joista 42 ottelua viimeisellä kaudellaan 2018–2019. Seuraavat kaksi kautta hän pelasi samalla sarjatasolla Brentfordin ykkösmaalivahtina (88 ottelua), ja kauden 2020–2021 päätteeksi joukkue nousi Valioliigaan.

Raya pelasi ensimmäisen valioliigaottelunsa 13. elokuuta 2021 Arsenalia vastaan. Brentford voitti maalein 2–0. Hän pelasi Brentfordissa 62 valioliigaottelua, joissa hän päästi 73 maalia ja piti vastustajan maaleitta 20 ottelussa.  

Raya siirtyi elokuussa 2023 lainasopimuksella Arsenaliin. Hän pelasi kaudella 2023–2024 Arsenalissa 32 valioliigaottelua, joissa hän päästi 24 maalia ja jätti vastustajan maaleitta 16 ottelussa, millä hän voitti eniten nollapelejä pelanneen maalivahdin Golden Glove -palkinnon. Mestarien liigassa pelaamissaan yhdeksässä ottelussa hän päästi seitsemän maalia ja piti maalinsa koskemattomana neljässä ottelussa. Kesällä 2024 Raya siirtyi Arsenaliin pysyvästi. Hän pelasi kaudella 2024–2025 täyden ajan Arsenalin kaikissa 38 valioliigaottelussa. Hän päästi 34 maalia ja piti vastustajan maaleitta 13 ottelussa, millä hän jakoi eniten nollaotteluja pelanneella maalivahdille annettavan Englannin Valioliigan Kultaisen hanskan Nottinghaminin Matz Selsin kanssa. Mestarien liigassa pelaamissaan 13 ottelussa hän päästi yhdeksän maalia ja jätti vastustajan ilman maalia kuudessa ottelussa.

## Maajoukkueura
Raya pelasi ensimmäisen ottelunsa Espanjan jalkapallomaajoukkueessa Albaniaa vastaan maaliskuussa 2022 ja toisen pelinsä Jordaniaa vastaan marraskuussa 2022. Hän kuului Espanjan joukkueeseen MM-kilpailuissa 2022, muttei päässyt pelaamaan turnauksessa. Ensimmäisen arvokilpailujen karsintaottelunsa hän pelasi EM-karsintaottelussa Kyprosta vastaan marraskuussa 2023. Hän voitti Euroopan-mestaruuden 2024 ja pelasi EM-turnauksessa jatkoonpääsyn kannalta merkityksettömän viimeisen alkulohko-ottelun Albaniaa vastaan. Hän on juhannukseen 2025 mennessä pelannut 11 maaottelua.

## Lähteet

## Aiheesta muualla
Kinovalon alla

**Kinovalon alla** on suomalaisen yhtyeen Arpan 24. syyskuuta 2021 julkaistu toinen studioalbumi. Albumi on ensimmäinen Johanna Kustannus -levy-yhtiön alla julkaistava Arppa-albumi.

Albumin nimi viittaa alun perin Kokkolan Kinojuhlille tehtyyn valokylttiin, joka on sittemmin ollut Arpan äidin Ykspihlajaan perustamassa kahvilassa. Artisti on viettänyt öitään soittaen valokyltin alla olevaa pianoa.

## Kappaleet

## Arvostelut
* Kulttuuritoimitus: 
* Rumba: 7,8/10
* Soundi: 

## Lähteet
Liz Saville Roberts

**Elizabeth ”Liz” Saville Roberts** (os. **Saville**; s. 16. joulukuuta 1964) on walesiläinen Plaid Cymruä edustava poliitikko, joka on toiminut kansanedustajana Yhdistyneen kuningaskunnan alahuoneessa Luoteis-Walesissä sijaitsevan Dwyfor Meirionnyddin vaalipiirin edustajana vuodesta 2015 lähtien. Vuodesta 2017 lähtien hän on ollut Plaid Cymrun parlamenttiryhmän puheenjohtaja.

Saville Roberts syntyi ja kasvoi Kaakkois-Lontoon Elthamissa, ja muutti 18-vuotiaana Aberystwythiin opiskelemaan kieliä Aberystwythin yliopistossa. Hän työskenteli kymrinkielisen koulutuksen parissa. Vuoden 2004 paikallisvaaleissa hänet valittiin Gwyneddin kreivikunnanvaltuustoon Morfa Nefynin vaalipiiristä.

Vuoden 2015 parlamenttivaaleissa Saville Roberts valittiin Yhdistyneen kuningaskunnan parlamentin alahuoneeseen Dwyfor Meirionnyddin vaalipiiristä 11&nbsp;811 äänellä eli 40,9 prosentilla äänistä.  Tultuaan valituksi parlamenttiin hän erosi Gwyneddin kreivikunnanvaltuustosta. Hän on Plaid Cymrun ensimmäinen naispuolinen kansanedustaja. Hän säilytti paikkansa vuosien 2017 ja 2019 parlamenttivaaleissa.

Vuonna 2017 Saville Roberts esitteli lakiehdotuksen, joka olisi kieltänyt raiskauksen uhrien seksuaalisen historian esilletuomisen ristikuulustelussa oikeudenkäynneissä. Huhtikuussa 2018 hän vastusti Damaskoksen ja Homsin pommittamista pitäen sitä ”tokenistisena toimintana”, joka ”ei lievitä syyrialaisten kärsimystä” ja kritisoiden pääministeri Theresa Maytä siitä, ettei parlamentti ollut saanut äänestää asiasta.

Lokakuussa 2018 Saville Roberts puhui alahuoneessa iiriä vaatiessaan hallituksen Pohjois-Irlannin asioista vastaavaa ministeriä Karen Bradleytä säätämään Pohjois-Irlantiin iirin kielilain. Hän on tiettävästi ensimmäinen kansanedustaja, joka on puhunut parlamentissa iiriä sitten helmikuun 1901, jolloin silloinen West Kerryn irlantilaista puoluetta edustanut Thomas O’Donnell puhui iiriä.

Vuonna 2019 Saville Robertsista tuli Privy Councilin jäsen. Maaliskuussa 2019 hän äänesti uuden EU-kansanäänestyksen puolesta. 

Maaliskuussa 2021 Saville Roberts puhui alahuoneessa jälleen iiriä toivottaakseen hyvää pyhän Patrikin päivää; toistaessaan toivotustaan kymriksi puhemies Lindsay Hoyle keskeytti hänet todeten, että kymriksi jatkaminen oli vastoin parlamentin sääntöjä. Saville Robertsin mukaan tämä oli esimerkki ”Westminsterin halveksinnasta vähemmistökieliä kohtaan.” 

Saville Roberts asuu Gwyneddissä Morfa Nefynin kylässä aviomiehensä ja kaksoistyttäriensä kanssa.

## Lähteet
= (albumi)

**=** (lausutaan *Equals*) on englantilaisen laulaja-lauluntekijä Ed Sheeranin viides studioalbumi, joka julkaistiin 29. lokakuuta 2021. Albumin ensimmäisenä singlenä julkaistiin kappale ”Bad Habits”, toisena kappale ”Shivers” ja kolmantena kappale ”Overpass Graffiti”. Kaksi ensimmäistä singleä nousivat Britannian singlelistan ensimmäisiksi ja Sheeran pysyi listan kärjessä yhteensä 15 perättäistä viikkoa.

Sheeran on kuvaillut albumin käsittelevän aikuistumista. Sen julkaisua edeltävinä vuosina hän on mennyt naimisiin, saanut lapsen ja menettänyt ystävän.

## Arvostelut
* AllMusic: 
* *[[Evening Standard]]*: 
* *[[The Guardian]]*: 
* *[[Helsingin Sanomat]]*: 
* Kulttuuritoimitus: 
* *[[New Musical Express|NME]]*: 
* *[[Pitchfork]]*: 3,6/10
* *[[Rolling Stone]]*: 
* Rumba: 5/10
* *[[The Times]]*: 
* Soundi: 

## Kappaleet
# 
# 
# 
# 
# 
# 
# 
# 
# 
# 
# 
# 
# 
# 

## Singlet
### Bad Habits

### Shivers

### Overpass Graffiti

## Lähteet
4 X 4 (elokuva)

**4 X 4** on neljästä episodista koostuva pohjoismaisena yhteistuotantona tehty draamaelokuva vuodelta 1965, jonka ovat ohjanneet Maunu Kurkvaara, Rolf Clemens, Jan Troell sekä Palle Kjærulff-Schmidt.

Elokuvan episodit sijoittuvat eri vuodenaikoihin. *Porquoi* sijoittuu talveen, *Tyttö ja pallo* kevääseen, *Kesäsota* kesään ja *Jarrumiehen vapaapäivä* syksyyn.

## Episodit
### Pourquoi?
* Ohjaus: Maunu Kurkvaara

### Tyttö ja pallo
* Ohjaus: Rolf Clemens

### Kesäsota
* Ohjaus: Palle Kjærulff-Schmidt

### Jarrumiehen vapaapäivä
* Ohjaus: Jan Troell

## Lähteet
Farhot

**Farhot**, oikealta nimeltään **Farhad Samadzada**, on afganistanilaissyntyinen muusikko ja musiikkituottaja.

Farhot syntyi Afganistanissa, josta muutti sotapakolaisena Saksaan 1980-luvulla. Farhot johtaa Kabul Fire -levy-yhtiötä ja kustantamoa. Hän on tuottanut muun muassa Isaiah Rashadia, Selah Sueta ja Talib Kwelia. Farhotin musiikissa on merkittäviä vaikutteita afganistanilaisesta kulttuurista.  

Esikoisalbumi *Kabul Fire Vol. 1* julkaistiin 2013. Albumilla *Kabul Fire Vol. 2* (2021) ovat vierailevina esiintyjinä Juju Rogers, Nneka, Tiggs Da Author ja Maverick Sabre. Albumin kappaleissa on näytteitä afganistanilaisista elokuvista. Kappaleessa ”Sampling Watana” kuullaan puhuttua sanaa Hampurissa asuvalta afganistanilaisartistilta Moshtarilta. *Kabul Fire Vol. 2* sai hyvät arvostelut *[[The Guardian]]in* kriitikolta Ammar Kalialta.

## Diskografia
### Soololbumit

* *Kabul Fire Vol. 1* (2013)
* *Kabul Fire Vol. 2* (2021)

## Lähteet
* Discogs
### Viitteet
Walesin parlamentti

**Walesin parlamentti** (, ), vuoteen 2020 asti **Walesin kansalliskokous** (, ) on Walesin itsehallinnon lakiasäätävä elin, joka perustettiin vuonna 1999. Parlamentissa on 60 edustajaa, joista 40 valitaan yhden edustajan vaalipiireistä enemmistövaalitavalla, ja 20 valitaan viidestä neljän edustajan vaalipiiristä suhteellisella vaalitavalla D’Hondtin menetelmällä.  Parlamentti kokoontuu Walesin pääkaupungissa Cardiffissa.

Toukokuun 2021 parlamenttivaaleissa suurimman puolueen aseman säilytti työväenpuolue. 

## Lähteet
Ravi Kumar Dahiya

**Ravi Kumar Dahiya** (; s. 12. joulukuuta 1997) on intialainen vapaapainin olympia- ja MM-mitalisti sekä Aasian-mestari.

Kumar Dahiya saavutti vuonna 2021 järjestetyissä Tokion olympialaisissa hopeaa 57&nbsp;kg:n painoluokassa. Loppuottelussa hän hävisi venäläiselle Zaur Ugujeville. Hän saavutti samassa sarjassa pronssia Nur-Sultanin MM-kilpailuissa 2019. Hän on voittanut 57-kiloisten Aasian-mestaruuden 2020 ja 2021 sekä sijoittunut viidenneksi 2019.

Kumar Dahiya saavutti hopeaa nuorten MM-kilpailujen 55&nbsp;kg:n sarjassa 2015 ja alle 23-vuotiaiden MM-kilpailujen 57&nbsp;kg:n sarjassa 2018. Hän voitti nuorten Aasian-mestaruuden 55-kiloisissa 2015 ja sai hopeaa kadettien (17-v.) Aasian-mestaruuskilpailujen 54&nbsp;kg:n painoluokassa 2013.

## Lähteet
Bhutan Broadcasting Service

**Bhutan Broadcasting Service** (; **BBS**) on Bhutanin valtio-omisteinen yleisradioyhtiö.

## Historia
BBS perustettiin 11. marraskuuta 1973 nimellä **Radio NYAB**. Perustajat olivat Bhutanin kansallisen nuorisojärjestön vapaaehtoisia, jotka aloittivat radiotoiminnan. Valtion ohjaukseen ja omistukseen se siirtyi vuonna 1979, kun se yhdistettiin maan viestintäministeriön alaiseen tiedotusvirastoon.

Vuonna 1992 yhtiöstä tuli valtiosta itsenäinen yhtiö kuninkaan antaman käskyn nojalla. BBS on myös Aasian ja Tyynenmeren yleisradiounionin jäsen.

Televisiolähetykset aloitettiin 2. heinäkuuta 1999. Tätä ennen televisio oli kielletty Bhutanissa.

## Toiminta nykyään
BBS:n kaksi radiokanavaa toimivat molemmat vuorokauden ympäri. Toinen niistä on täysin dzongkhankielinen kun taas toinen lähettää ohjelmaa myös englanniksi, tshanglaksi ja lhotshamkhaksi.

BBS:llä on kaksi televisiokanavaa:

* BBS TV
* BBS 2

## Lähteet
Nikon D5

**Nikon D5** on Nikonin 5. tammikuuta 2016 julkistama digitaalinen järjestelmäkamera, jossa on 21 megapikselin täysikokoinen CMOS-kenno. Se on yhteensopiva Nikon F -objektiivien kanssa. Kameralla voi ottaa 14 kuvaa sekunnissa ja videoida Ultra HD -laadulla 30 kuvaa sekunnissa ja Full HD -laadulla 60 kuvaa sekunnissa. Kamerassa on 3,2 tuuman kosketusnäyttö. Runko on valmistettu magnesiumista ja se painaa akun kanssa 1&nbsp;415 grammaa.

Kameran edeltäjä on helmikuussa 2014 julkistettu Nikon D4S ja seuraaja helmikuussa 2020 julkistettu Nikon D6.

## Lähteet

## Aiheesta muualla

*Nikon D5 Nikonin sivuilla
Štš-126

**Štš-126** () oli Neuvostoliiton laivaston Štšuka-luokan sukellusvene.

## Valmistus

Alus tilattiin Vladivostokista Dalzavodilta, missä köli laskettiin 13. heinäkuuta 1934. Alus laskettiin vesille 20. huhtikuuta 1935 ja otettiin palvelukseen 17. lokakuuta 1936.

## Palvelus
Alus poistettiin alusluettelosta noin vuonna 1957.

## Lähteet
*
* 
*
*

### Viitteet
Štš-138

**Štš-138** () oli Neuvostoliiton laivaston Štšuka-luokan sukellusvene.

## Valmistus

Alus tilattiin Vladivostokista Dalzavodilta, missä köli laskettiin 28. lokakuuta 1938. Alus laskettiin vesille 22. heinäkuuta 1940 ja otettiin palvelukseen 30. joulukuuta 1941.

## Palvelus
Alus nimettiin lokakuussa 1949 uudelleen *S-138:ksi* ja poistettiin alusluettelosta 1950-luvulla.

## Lähteet
*
* 
*
*

### Viitteet